
                   1. Lucrările Consiliului European de la Bruxelles

                   Consiliul European, desfăşurat în perioada 14-15 decembrie la Bruxelles, s-a încheiat prin adoptarea în unanimitate a unor concluzii care conţin un călduros salut de bun venit adresat României şi Bulgariei, ca noi membri ai Uniunii Europene cu începere de la 1 ianuarie 2007. Documentul consemnează că al cincilea val de extindere a UE se încheie cu succes, odată cu aderarea României şi Bulgariei la spaţiul comunitar. 

                   Mai multe state membre consideră că după aderarea României şi Bulgariei la Uniunea Europeană, la 1 ianuarie 2007, sunt necesare o pauză în procesul de extindere şi o creştere a exigenţelor UE faţă de statele care aspiră la un viitor european. Şefii de state şi de guverne europeni au apreciat că UE trebuie să poată face faţă viitoarelor sale extinderi. 

                   Opiniile liderilor europeni nu sunt însă la fel de convergente în ceea ce priveşte ritmul noilor aderări. Pe de altă parte, analiştii apreciază că trebuie aşteptat pentru a se vedea ce se va întâmpla cu Constituţia europeană, dacă europenii vor reuşi în cele din urmă să se pună de acord asupra acestui subiect. 

                   Preşedinţia finlandeză a Uniunii Europene le-a prezentat şefilor de state şi de guverne europeni o evaluare a consultărilor pe care le-a purtat până acum cu statele membre pe tema Tratatului Constituţional, a cărui ratificare a fost blocată anul trecut după respingerea lui de către alegătorii din Franţa şi Olanda. Rezultatul acestor consultări va fi transmis următoarei preşedinţii a UE, cea a Germaniei, care va pregăti un raport pe această temă în timpul mandatului său, în primul semestru al anului viitor. 

                   În opinia preşedintelui Comisiei Europene, Jose Manuel Barroso, principalul succes al acestui summit este noul consens la care s-a ajuns în privinţa extinderii, indicând în acelaşi timp că forul comunitar are nevoie de o reformă instituţională, pentru a-şi spori capacitatea de acţiune şi de integrare a unor noi state membre. "Mesajul a fost acela că există dorinţa de a ne face ordine în propria casă, iar uşa casei noastre rămâne în continuare deschisă", a declarat şeful Executivului comunitar, referindu-se la eforturile care vor fi continuate în timpul preşedinţiei germane a UE pentru adoptarea Constituţiei Europene. 

                   Semnalul încetinirii extinderii a fost dat inclusiv de susţinerea exprimată de liderii celor 25 de state membre faţă de suspendarea negocierilor pentru 8 din cele 35 de capitole de negociere ale Turciei cu UE, decizie luată de către miniştrii de externe ai ţărilor Uniunii. Această îngheţare parţială a negocierilor cu Turcia sancţionează refuzul acestui stat de a-şi deschide porturile şi aeroporturile pentru navele Repunblicii Cipru. 

                   Şefii de state şi de guverne au dat asigurări la finalul Consiliului European că-şi vor respecta angajamentele faţă de ţările incluse deja în procesul de aderare, însă au subliniat că aceste ţări trebuie să fie deplin pregătite şi să îndeplinească criteriile de aderare, astfel încât primirea unor noi state membre să nu afecteze funcţionarea Uniunii Europene şi dezvoltarea ei. 

                   Subliniind că extinderile de până acum ale UE, inclusiv cea de-a cincea, care se va încheia la 1 ianuarie 2007 prin aderarea României şi Bulgariei, s-au dovedit pe ansamblu o acţiune de succes şi au sporit rolul Uniunii pe plan internaţional, liderii europeni menţionează că strategia extinderii bazată pe "consolidare, condiţionalitate şi comunicare", corelată cu capacitatea Uniunii de a integra noi state membre, reprezintă baza pentru un nou consens asupra extinderii. "Ambele aceste aspecte sunt esenţiale pentru a asigura sprijinul opiniei publice faţă de continuarea extinderii, a cărei promovare implică, de asemenea, un nivel mai ridicat de transparenţă din partea Uniunii şi o comunicare mai bună cu cetăţenii", se arată în documentul final al summitului UE. 

                   Liderii europeni au reafirmat că viitorul ţărilor din vestul Balcanilor este în Europa şi au subliniat că fiecare ţară va fi evaluată în funcţie de propriile eforturi de a îndeplini criteriile de la Copenhaga. În plus, UE nu va anunţa pentru nici una dintre ţări data exactă a aderării, până când negocierile de aderare nu vor ajunge aproape de finalizare. 

                   Liderii europeni au susţinut deciziile CAGRE (Consiliul pentru Afaceri Generale şi Relaţii Externe) privind deschiderea unui nou capitol de negociere cu Croaţia şi au subliniat, pe de altă parte, că acordarea statutului de ţară candidată pentru Macedonia reprezintă recunoaşterea eforturilor întreprinse de această ţară pe calea reformelor. Cât priveşte Serbia, documentul final al summit-ului UE notează că această ţară va fi binevenită în Uniunea Europeană, încurajând autorităţile de la Belgrad să-şi accelereze eforturile pentru îndeplinirea cerinţelor formulate de UE, îndeosebi deplina cooperare cu Tribunalul Penal Internaţional pentru fosta Iugoslavie. 

                   O altă problemă discutată la summit a fost imigraţia, subiect care, în opinia liderilor europeni, trebuie abordat global, iar eforturile de până acum trebuie consolidate şi continuate. În acest sens, şefii de state şi de guverne europeni au convenit asupra etapelor care ar trebui parcurse în anul 2007 în materie de imigraţie. Ei au menţionat în primul rând întărirea într-o manieră globală şi echilibrată a cooperării internaţionale şi a dialogului cu ţările terţe care sunt state de origine sau de tranzit pentru imigraţie. De asemenea, au subliniat necesitatea întăririi cooperării statelor membre pentru combaterea imigraţiei ilegale, precum şi eficientizarea gestionării frontierelor externe ale UE, pe baza strategiei de gestionare integrată a frontierelor adoptată de Consiliu în 2006. 

                   Dezvoltarea unor politici de imigraţie bine gestionate, respectând în acelaşi timp competenţele naţionale, pentru a ajuta statele membre să facă faţă necesarului actual şi viitor de forţă de muncă, susţinând în acelaşi timp dezvoltarea durabilă a tuturor ţărilor; este o altă etapă care ar trebui parcursă în 2007, în opinia liderilor europeni. Ei au menţionat în acelaşi context promovarea integrării şi a dialogului intercultural, combaterea tuturor formelor de discriminare în statele membre şi la nivelul UE, precum şi crearea unui Sistem European Comun de Azil, până la sfârşitul anului 2010, începând cu o evaluare preliminară a primei etape, în anul 2007. 

                   Şefii de state şi de guverne europeni au apreciat la finalul reuniunii lor de la Bruxelles că intensificarea cooperării operaţionale între autorităţile competente ale statelor membre poate duce la progrese concrete în domeniul justiţiei şi al afacerilor interne. 

                   Cât priveşte extinderea spaţiului Schengen, Consiliul European şi-a exprimat sprijinul faţă de concluziile ultimei reuniuni a miniştrilor europeni ai justiţiei şi afacerilor externe, desfăşurată în perioada 4-5 decembrie la Bruxelles, şi au salutat perspectiva eliminării controlului la frontierele noilor state membre, cel mai devreme în decembrie 2007 sau cel târziu în martie 2008, cu condiţia ca aceste state să îndeplinească toate condiţiile de aderare la spaţiul Schengen. 

                   Lucrările summit-ului UE au înregistrat progrese şi în materie de justiţie şi afaceri interne, statele membre exprimând o poziţie comună privind necesitatea combaterii terorismului şi a imigraţiei ilegale. "Toată lumea s-a declarat de acord că trebuie să ne îmbunătăţim capacitatea de a lua decizii în acest domeniu", a afirmat preşedintele Comisiei Europene, care a subliniat că eforturile trebuie continuate nu numai în planul măsurilor de securitate, ci şi al dialogului cu state terţe, context în care a anunţat că toate statele membre susţin ideea organizării unui summit UE-Africa în a doua jumătate a anului viitor. 

                   De asemenea, summitul de la Bruxelles a fost pentru preşedinţia finlandeză a UE şi un prilej de a face un bilanţ al mandatului său, printre succese fiind menţionate şi aderarea României şi Bulgariei la UE, precum şi numirea celor doi noi comisari europeni, Leonard Orban şi Meglena Kuneva.

                   2. Situaţia din Orientul Mijlociu

                   Într-un discurs politic rostit la 18 decembrie a.c., la Ramallah, preşedintele palestinian Mahmoud Abbas a lansat un apel la unitate, pace şi înţelegere, anunţându-şi decizia de a organiza alegeri prezidenţiale şi legislative anticipate. “Israelul a plecat, păstraţi pacea şi unitatea Fâşiei Gaza”, a îndemnat preşedintele Autorităţii Naţionale Palestiniene, exprimându-şi preocuparea faţă de actuala criză politică cu care se confruntă teritoriile palestiniene, după retragerea totală a Israelului din Fâşia Gaza, care a avut loc în anul 2005. 

                   Preşedintele palestinian a afirmat că are dreptul de a demite guvernul condus de mişcarea radicală Hamas, care a câştigat alegerile legislative din ianuarie a.c., în dauna Al Fatah, partidul preşedintelui palestinian. El a reamintit dificultăţile cu care se confruntă din cauza imposibilităţii cooperării cu formaţiunea radicală Hamas, inclusiv eşecul negocierilor privind crearea unui guvern de uniune naţională. Mahmoud Abbas a precizat că el este cel care a semnat decretul de numire a guvernului Hamas şi, în consecinţă, îl poate şi demite, deoarece are acest drept. “Demiterea unui guvern nu este o reţetă pentru declanşarea războiului civil, aşa cum a afirmat ministrul de externe palestinian Mahmoud Zahar, nu ne putem speria într-atât”, a mai afirmat liderul palestinian. 

                   În contextul escaladării tensiunilor interpalestiniene, preşedintele Autorităţii Naţionale Palestiniene a avertizat că nu va permite ca poporul său să se confrunte într-un sângeros război civil. "Sângele palestinian rămâne o limită peste care nu se poate trece", a spus el, reafirmând ideea formării unui guvern de uniune naţională credibil şi capabil să determine Occidentul să suspende boicotul impus conducerii palestiniene. Mahmoud Abbas a reamintit că Fâşia Gaza se confruntă cu sărăcia, foametea, lipsa locurilor de muncă, afirmând că angajaţii nu mai pot să ducă o viaţă normală, deoarece nu au mai primit salariile de peste şapte luni. 

                   Uniunea Europeană, Marea Britanie şi Israelul au anunţat că susţin decizia preşedintelui palestinian, însă gruparea Hamas a reacţionat, respingând ideea alegerilor anticipate şi apreciind că decizia lui Mahmoud Abbas reprezintă "o tentativă de asasinat şi o lovitură de stat împotriva democraţiei". De asemenea, o serie de analişti politici au apreciat că discursul liderului palestinian reprezintă o provocare la adresa guvernului condus de gruparea islamistă. 

                   Alegerile palestiniene anticipate, prezidenţiale şi legislative, stabilite de preşedintele Mahmoud Abbas, ar putea avea loc în următoarele trei luni, a declarat un oficial palestinian de rang înalt. “Orice opoziţie juridică faţă de aceste alegeri va fi examinată în conformitate cu prerogativele preşedintelui”, a precizat Yasser Abed Rabbo, membru al Comitetului Executiv al Organizaţiei pentru Eliberarea Palestinei şi colaborator al preşedintelui M. Abbas. 

                   Preşedintele ANP a precizat că, în perioada premergătoare scrutinului, trebuie să fie creat un cabinet de tehnocraţi, ceea ce ar putea contribui la ridicarea boicotului impus de Occident actualei puteri palestiniene. 

*
                   Israelul nu trebuie să intervină în confruntările interpalestiniene care au izbucnit după anunţarea alegerilor anticipate de către preşedintele Mahmoud Abbas, a afirmat vicepremierul israelian Shimon Peres. „Israelul nu are nimic de-a face cu ceea ce se întâmplă între palestinieni şi orice intervenţie din partea noastră ar avea repercusiuni negative”, a declarat el. „Vrem ca poporul palestinian să trăiască în pace cu noi. Dar trebuie să aşteptăm să vedem şi ce vor decide grupările armate”, a adăugat Shimon Peres. 

                   Partidul Fatah, condus de preşedintele Mahmoud Abbas, şi mişcarea islamistă Hamas au semnat un acord foarte fragil de încetare a focului, pentru a pune capăt confruntărilor care s-au soldat, în ultimele zile, cu zeci de răniţi în Fâşia Gaza. Aceste lupte violente au intervenit după ce preşedintele M. Abbas a anunţat convocarea alegerilor anticipate, într-o încercare de a ieşi din impasul politic în care se află palestinienii, iniţiativă pe care Hamas a respins-o, calificând-o drept anticonstituţională. 

                   Pe de altă parte, dacă administraţia americană îşi va schimba orientarea în Orientul Mijlociu, Israelul o va urma, a afirmat unul din consilierii americani care au contribuit la elaborarea Raportului Baker cu privire la Irak. Premierul israelian a încercat să disocieze conflictul israeliano-palestinian de situaţia din Irak, exprimându-şi deschis dezacordul cu Raportul Baker, care a provocat în Israel temeri în legătură cu o schimbare de orientare în politica americană. Acest raport preconizează o angajare a SUA în favoarea reglementării conflictului israeliano-palestinian şi a retragerii Israelului din platoul Golan, în schimbul unui acord de pace cu Siria. 

                   Administraţia americană şi-a exprimat speranţa că apelul preşedintelui palestinian Mahmud Abbas la alegeri anticipate legislative şi prezidenţiale în teritoriile palestiniene va contribui la oprirea violenţelor în regiune. “Deşi alegerile sunt o problemă internă, noi sperăm că aceasta va determina încetarea violenţelor şi va ajuta la formarea unei Autorităţi Naţionale Palestiniene care să respecte criteriile Cvartetului pentru pace în Orientul Mijlociu”, a declarat purtătorul de cuvânt al Casei Albe, Jeanie Mamo. 

*
                   Analiştii apreciază că Israelul şi-a reafirmat politica ambiguităţii privind problema atomică, după ce noul ministru american al apărării, Robert Gates, a spart acest tabu, incluzând oficial statul evreu în rândul ţărilor care dispun de arsenal nuclear. “Israelul nu afirmă şi nici nu infirmă că dispune de arma nucleară. Este suficient că există această temere, ceea ce constituie un element de descurajare”, a declarat vicepremierul Shimon Peres. “Israelul este singura ţară care este ameninţată cu distrugerea, deşi ea nu ameninţă niciun stat. Declaraţiile lui Robert Gates nu schimbă nimic în mod fundamental'', a continuat Shimon Peres, considerat “părintele programului nuclear israelian”. “Iranul este înconjurat de puteri nucleare, având Pakistanul, la est, Rusia, la nord, Israelul, la vest”, declara succesorul lui Donald Rumsfeld la conducerea Pentagonului, cu ocazia recentei sale audieri în cadrul Senatului SUA. 

                   Ministrul infrastructurilor, Benjamin Ben Eliezer, membru al Cabinetului de securitate israelian, a reafirmat la rândul său necesitatea ca Israelul să continue politica ambiguităţii. ''Nu am nicio idee în legătură cu motivul care l-a determinat pe R. Gates să facă aceste declaraţii. Trebuie să continuăm să aplicăm politica ambiguităţii, care nu are decât avantaje, deoarece face parte din forţa noastră de descurajare'', a afirmat demnitarul israelian. 

                   Majoritatea specialiştilor militari internaţionali apreciază la aproximativ 200 numărul focoaselor nucleare pe care le deţine Israelul şi care ar putea echipa rachete cu rază lungă de acţiune. În anul 2001, Shimon Peres a dezvăluit într-un documentar, intitulat “Bomba ascunsă”, că Franţa a acceptat în 1956 să doteze Israelul cu o capacitate nucleară, în cadrul negocierilor secrete între cele două ţări privind pregătirile operaţiunii Suez, împotriva Egiptului. La acea dată, vicepremierul israelian deţinea funcţia de director general în Ministerul Apărării, însărcinat cu programul nuclear, calitate ce îi permitea să stabilească legături la cel mai înalt nivel cu responsabili politici şi militari francezi. Graţie sprijinului Franţei, Israelul a putut construi centrala nucleară Dimona, în deşertul Negev. Reactorul a fost pus în funcţiune în 1964, însă activităţile centralei continuă să fie secrete. 
                   Marile puteri nucleare, China, Franţa, Marea Britanie şi SUA, sunt membre fondatoare ale Tratatului de neproliferare nucleară (TNP), care a intrat în vigoare în anul 1970. Israelul, India şi Pakistanul, fie că s-au manifestat explicit sau preferă ambiguitatea în problema nucleară, nu sunt semnatare ale acestui tratat.
                   3. Situaţia din Irak

                   Conferinţa de reconciliere naţională irakiană, desfăşurată în perioada 16-17 decembrie a.c., s-a încheiat cu o serie de recomandări, printre care reintegrarea ex-baasiştilor în armată şi vărsarea pensiilor către foştii militari care nu vor putea fi reprimiţi în serviciul activ. Alături de alte propuneri ale conferinţei figurează în special reinstaurarea serviciului militar, clarificarea competenţelor regiunilor, modificarea componenţei Parlamentului şi întocmirea unui calendar pentru plecarea trupelor străine. 

                   "Aceste recomandări sunt declaraţii de bună intenţie care rămân însă de pus în aplicare. O singură măsură practică importantă a fost recomandată: plata unor pensii semnificative foştilor militari", a afirmat purtătorul de cuvânt a Conferinţei, Nasser al-Ani. 

                   O lege adoptată la iniţiativa SUA, după căderea regimului lui Saddam Hussein, în anul 2003, îndepărtase din posturile de răspundere ale armatei, instituţiilor şi funcţiilor publice zeci de mii de membri ai Baas. Această epurare este considerată în prezent, ca şi dizolvarea armatei, una dintre principalele erori comise de administraţia americană în tentativa de a controla ţara după război. 

                   Una dintre comisiile conferinţei chiar şi-a exprimat dorinţa de a se anula toate deciziile luate de Paul Bremer, administratorul american al Irakului până în iunie 2004, şi iniţiatorul debaasificării. 
                   Alte propuneri vizează organizarea politică a ţării. Pentru a se evita ca fiecare minister să fie controlat de un curent sau de un partid, o comisie a preconizat crearea unui post de ministru adjunct responsabil cu această problemă în fiecare minister, care să fie ocupat de un funcţionar. 

                   În privinţa delicatei probleme a federalizării, o propunere este să se ceară legislatorului să clarifice atribuţiile guvernului central şi ale regiunilor, pentru a se evita astfel conflictele de competenţă. 

                   Delegaţii la lucrări au mai apreciat că trebuie consolidată puterea guvernului asupra armatei şi că trebuie să se permită partidelor care nu au atins pragul de reprezentare în Parlament să aibă totuşi locuri în cadrul acestuia.

*
                   Preşedintele irakian, Jalal Talabani, a respins în ansamblu Raportul Baker-Hamilton, ce recomandă o schimbare a strategiei americane în Irak, care, în opinia sa, aduce atingere suveranităţii ţării. "Raportul Hamilton-Baker este nedrept. El conţine articole periculoase, care aduc atingere suveranităţii Irakului şi Constituţiei sale. Îl resping în ansamblul său", a declarat preşedintele irakian. J. Talabani, kurd, s-a arătat deosebit de ostil faţă de implicarea unor foşti membri ai partidului Baas în procesul politic din Irak, recomandată în raportul întocmit de Grupul de studii privind Irakul, dat recent publicităţii. "Aceasta este împotriva luptei îndelungate a poporului irakian împotriva dictaturii", a afirmat J. Talabani. 

                   Preşedintele irakian a respins, de asemenea, recomandarea conţinută în raport, cu menţiunea retragerii ajutorului american în cazul lipsei de progrese. "Aceasta face ca Irakul să fie tratat ca o tânără colonie şi nu ca o ţară suverană", a mai spus el.
                   Preşedintele regiunii autonome a Kurdistanului irakian, Massoud Barzani, a respins, la rândul său, raportul Grupului de studiu pentru Irak, pe care îl consideră nerealist şi nepotrivit. ''În pofida gratitudinii noastre faţă de preşedintele George W. Bush şi administraţia acestuia pentru răsturnarea fostului regim şi eforturile de a construi un nou Irak, credem că multe din recomandările Grupului de studiu sunt nerealiste şi nepotrivite'', consideră liderul kurd. M. Barzani a criticat şi faptul că, în decursul a nouă luni de muncă prealabilă şi de redactare, autorii raportului nu au vizitat nici o singură dată Kurdistanul. 

                   Raportul sugerează amânarea aplicării articolului 140 al Constituţiei irakiene, care prevede un referendum pentru a decide viitorul regiunii petroliere Kirkuk, revendicată de kurzi, dar populată şi de arabi şi turci. ''Orice amânare va avea consecinţe grave şi nu va fi acceptată de poporul Kurdistanului'', a avertizat M. Barzani, refuzând recomandarea de a împărţi veniturile provenite din exploatarea petrolului din această regiune, cum se întâmplă în restul ţării. De asemenea, în raport se menţionează pierderea sprijinului politic, militar şi economic al SUA acordat guvernului irakian, dacă nu se înregistrează progrese substanţiale în ceea ce priveşte securitatea şi reconcilierea naţională. 

                   Kurdistanul irakian este autonom de la sfârşitul războiului din Golful Persic din 1991. Ferit de violenţele cotidiene din Irak, această regiune are armată şi drapel proprii, prezentând caracteristicile unui stat independent.

                   La rândul său, Liga Arabă a apreciat că raportul Grupului de studii privind Irakul ignoră drepturile poporului irakian şi nu are ca prioritate decât salvarea imaginii administraţiei americane. Responsabilul pentru dosarul irakian pe lângă organizaţie, Ali al-Jarouche, a declarat că "Liga arabă nu se aşteaptă ca raportul să aibă o contribuţie semnificativă, comisia care l-a elaborat fiind consultativă şi documentul nefiind constrângător. SUA au distrus şi jefuit bogăţiile Irakului. Şi-au atins scopul, distrugând o ţară arabă puternică şi importantă, dar l-au atins cu un preţ mare, pe care îl vor plăti în curând". 

*
                   Conducătorii statelor din zona Golfului Persic au prezentat, la 10 decembrie a.c., la Ryad, în cadrul Consiliului Cooperării Golfului, situaţia violenţelor interconfesionale din Irak, criza generată de programul nuclear iranian şi alte probleme din regiune, cu intenţia declarată de a detensiona situaţii care riscă să aibă repercusiuni şi asupra ţărilor lor. 

                   Summit-ul a luat în discuţie şi raportul Comisiei Baker-Hamilton asupra Irakului, care preconizează în special demararea convorbirilor între SUA, Iran şi Siria, pentru a determina autorităţile de la Teheran şi Damasc să-şi utilizeze influenţa în rezolvarea conflictului. 

                   Regele Abdallah al Arabiei Saudite a avertizat că situaţia în Orientul Mijlociu, din teritoriile palestiniene până în Golful Persic, este asemănătoare celei a unui "butoi de pulbere care aşteaptă doar o scânteie pentru a exploda”. “Palestinienii se luptă între ei, Irakul este aproape de a aluneca în obscuritatea conflictului şi luptelor fără sens, ca şi Libanul”, a precizat el. 

                   Ministrul afacerilor externe al Arabiei Saudite, Saud al-Faisal, a avertizat că situaţia din Irak constituie o "mare provocare pentru securitatea şi viitorul regiunii" şi a invitat la oprirea oricăror forme de ingerinţă străină în Irak, referindu-se, potrivit experţilor, la Siria şi Iran. 

                   Grupul de studiere a Irakului a făcut apel la retragerea celei mai mari părţi a trupelor americane care luptă în Irak, până la începutul anului 2008. Recomandarea este însă controversată. "Dacă SUA sunt incapabile să gestioneze bine situaţia în Irak, orice retragere bruscă sau prematură ar antrena un vid pe planul securităţii, care ne-ar afecta pe toţi", au afirmat oficialii Kuweitului. Aceştia se tem că luptele între şiiţi şi suniţi în Irak s-ar putea extinde şi în ţara lor, care conţine o minoritate şiită de 30% din populaţie. Preocupări similare au Arabia Saudită (cu 15 % din populaţie şiită) şi Bahrein (condus de suniţi, dar cu populaţie majoritar şiită).
*
                   Şeful serviciilor saudite de informaţii, prinţul Muqrin ben Abdelaziz Al Saud, a afirmat, la Manama, că menţinerea prezenţei trupelor americane în Irak ar duce la "crearea mai multor terorişti". El a precizat, totuşi, că nu a sosit momentul pentru ca aceste trupe să părăsească Irakul, dar şi-a exprimat dorinţa pentru stabilirea unui calendar în vederea retragerii lor. 

               În acelaşi context, fosta responsabilă a Comitetului comun al serviciilor secrete britanice JIC, Pauline Neville-Jones, a afirmat că Marea Britanie ar fi făcut faţă unei ameninţări teroriste mai reduse, dacă războiul în Irak nu s-ar fi desfăşurat astfel. Ea şi-a exprimat regretul faţă de lentoarea cu care guvernul condus de Tony Blair a luat cunoştinţă despre riscurile pe care le implica lansarea războiului, în martie 2003. 

                   "Există un moment în care trebuie să recunoşti realităţile aşa cum sunt, altfel nu poţi să avansezi. Consider că ameninţarea terorismului în această ţară nu ar fi fost atât de puternică, dacă am fi recunoscut seriozitatea ameninţării mai devreme şi dacă intervenţia în Irak nu s-ar fi desfăşurat în acest mod", a declarat Pauline Neville-Jones. 

                   Analiza potrivit căreia situaţia în Irak a avut repercusiuni negative asupra ameninţării teroriste a fost calificată de altfel de David Cameron, liderul Partidului Conservator, principala forţă a opoziţiei britanice, drept “stare de fapt”, deşi el continuă să susţină intervenţia în această ţară. 

PAGE  
8

